  Майя Бывальцева Туннэ, 4-тӥ тулыспалэ, «Удмурт дунне» газетлы 105 ар тырмиз. Ивортодэтъя «Удмуртия» агентстволэн корреспондентэз газетлэн валтӥсь редактореныз Зинаида Рябининаен вераськиз. Солэн верамезъя, ивор вӧлмытӥсь йӧскалык ёзэсъёслэн адӟонзы урод ӧвӧл. Соослэн вань оскымон лыдӟисьёссы, соин ик матысь дасо аръёсы уз быре. Тросэзлэн гуртын улӥсьёслэн интернетсы ӧвӧл, соин ик соос элькунлэн улонэз, лулчеберет но дышетон, мерлыко политика, гурт возёс но йӧскалык ужпумъёс сярысь иворъёсты арняяз кык пол газетысь тодыны быгато. «Удмурт дунне» дасо пала мерлыко ӵектосъёсты улонэ пыӵатэ. Со сяна, толэзьлы быдэ нимаз ӧръёсъя ватсэтъёсты поттэ: «Удмурт Кенеш» огазеяськонлэн - «Герд», юртъер но бакча возисьёслы визь-кенешъёсын «Берекет», егитъёслы «Дарт» но литературалы сӥзем «Ингож». Тодэ вайытом, 2019-тӥ арын «Удмурт дунне» газет «Пять лучших этнических изданий России-2019» вожвылъяськонын вормисе потӥз, нош редакцилэн Удмуртиысь журналистъёслэн огазеяськонэнызы валче вылысь «Гурт адями» ӵектосэз Россиысь азьмуртлэн грантъёсъя фондысьтыз 1 миллион 36 сюрс 999 манет утӥз. Газетын ужасьёс вордӥськем нуналзэс дэмен пельнянь кутыса пусйизы. Озьы соос «Пельняньлэн дунневыл нуналэз» фестивале но пыриськизы. ВАТСАН Удмурт кылын газетлэн нырысетӥ номерез 1915-тӥ арын 4-тӥ тулыспалэ потӥз, соку «Войнаысь ивор» нимын. Кык ар ортчыса, со «Удморт» нимаськыны кутскиз, нош 1918-тӥ арын – «Виль синь», берлогес – «Гудыри». 1930-тӥ арын газетэз «Удмурт коммуна» нимазы, 1943-тӥ арын «Советской Удмуртия». Туала нимзэ 1992-тӥ арын басьтӥз. Тодэ вайытом, удмурт пиналъёслы чаклам «Ӟечбур» газетлы туэ 10-тӥ толшоре 90 ар тырмиз.  Озьы ик лыдӟе: «Гудыри» газетлэн но Иосиф Наговицынлэн котырес лыдпуссылы сӥзем огъяросси конференци ортчиз Ижкарын Тегъёс: Мерлык Ижкар СМИ Удмуртия удмуртъёс удмурткыл  